《书画舫小集送谢子兰过江东分韵得云字》
明代·袁华

曲馆众芳歇，方塘西日曛。曲阑杨柳树，秋水白鹅群。

谢公浮家隐，囊盛惟典坟。书画船自操，子前中细君。

胡不归故里，故里闇楚氛。玉人张离筵，高轩水沄沄。

翼若青翰舟，汎彼江之濆。扣舷歌少海，问字客如云。

纠罚觯载扬，探题诗屡分。君言适江东，研田事耕耘。

暂屈鸿鹄志，组织云锦文。蹇予风尘表，孤陋寡所闻。

何日往从游，骚坛策奇勋。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。